
16 de juliol de 2026

Units per l'esport i la salut de proximitat

HM Hospitales es converteix en el proveïdor mèdic oficial de la UE Sant Andreu fins al 2029 


· [bookmark: _Hlk234571193]HM Hospitales patrocinarà el centenari club de futbol del barri de Sant Andreu de Barcelona en la seva estrena a Primera RFEF, amb el qual impulsarà diferents iniciatives per promoure l'esport i la salut de proximitat
· La plantilla del primer equip se sotmetrà durant aquesta setmana a les proves mèdiques prèvies a l'inici de la pretemporada a l'Hospital HM Sant Jordi, situat a menys d'un quilòmetre de distància de l'Estadi Narcís Sala


[bookmark: _Hlk234576705]HM Hospitales i la UE Sant Andreu han signat un acord de col·laboració que unirà ambdues entitats per a les pròximes tres temporades. L'aliança converteix HM Hospitales en patrocinador i proveïdor mèdic oficial del club i reforça el compromís conjunt per impulsar la salut i l'esport de proximitat entre els ciutadans de Barcelona i, en particular, del barri de Sant Andreu, on ambdues institucions compten amb un fort arrelament territorial i social.

La directora territorial d'HM Hospitales a Catalunya, Dra. Lidón Millá, i el director general del Sant Andreu, José Manuel Pérez, han rubricat l'acord en un acte a l'Estadi Narcís Sala, al qual també ha assistit el director mèdic de l'Hospital HM Sant Jordi, Dr. Julio García Prieto.

La firma marca l'inici d'una col·laboració estratègica que permetrà al club comptar amb el suport de la xarxa assistencial d'HM Hospitales a Catalunya i, en especial, de l'Hospital HM Sant Jordi, el centre de referència del grup al nord-est de Barcelona, que posarà a disposició del club el seu equip de professionals, tecnologia diagnòstica i serveis assistencials per contribuir a la cura de la salut i al seguiment mèdic dels seus jugadors.

Precisament ahir es van iniciar els reconeixements mèdics a la plantilla del primer equip, que anirà passant per l'Hospital HM Sant Jordi per sotmetre's a les proves mèdiques prèvies a l'inici de la pretemporada.

Com a part de la col·laboració, ambdues organitzacions també impulsaran de forma conjunta iniciatives orientades a sensibilitzar i a promocionar hàbits de vida saludables gràcies a la unió entre l'esport i la salut de proximitat.

La unió entre dues organitzacions històriques en auge

L'acord arriba en un moment clau per a ambdues institucions. En els últims anys, HM Hospitales ha potenciat de manera molt important la seva presència a Barcelona, on compta amb els hospitals HM Nou Delfos, HM Sant Jordi i HM Nens. A més, recentment ha incorporat a la seva xarxa assistencial els centres del grup Creu Groga al Maresme i la província de Girona. Concretament al barri de Sant Andreu, en l'actualitat el grup està construint el nou Hospital HM Sant Jordi, una aposta que triplicarà la capacitat i multiplicarà les capacitats tecnològiques i assistencials d'aquest centre centenari. Per la seva banda, el primer equip de la UE Sant Andreu jugarà aquesta temporada 2026-2027 a la lliga de futbol de Primera RFEF, en la seva tornada a la tercera categoria estatal després d'aconseguir recentment l'ascens de divisió. Un repte que afronta en un dels seus moments de més visibilitat i suport social, amb rècord de socis i milers de persones en cada partit al Narcís Sala.

La directora territorial d'HM Hospitales a Catalunya, Dra. Lidón Millá, ha subratllat els valors que comparteixen ambdues institucions: "Aquest acord uneix dues entitats centenàries del barri de Sant Andreu com l'Hospital HM Sant Jordi i la UE Sant Andreu que comparteixen, no només el vincle amb el territori, sinó també l'aposta per l'esport com a eina de promoció de la salut, els valors de l'esforç, la dedicació i la superació, i el compromís per millorar el benestar de la societat".

El director general del Sant Andreu, José Manuel Pérez, s'ha mostrat satisfet per l'acord amb HM Hospitales i ha recordat el vincle tradicional que ha unit el Sant Andreu amb l'Hospital HM Sant Jordi: "Ens aliem amb un dels grups sanitaris més importants del país. Per al Sant Andreu també és important continuar teixint vincles amb empreses amb una forta implantació territorial i alhora lligades a Sant Andreu de Palomar, i que ens proporcionin uns serveis professionals per al nostre primer equip de la màxima qualitat assistencial".

En la mateixa línia, el director mèdic de l'Hospital HM Sant Jordi, Dr. Julio García Prieto, ha posat en valor la gran comunitat compartida amb la UE Sant Andreu: "Molts dels milers d'aficionats del Sant Andreu són els nostres pacients, igual que nosaltres ens identifiquem amb el bon fer del club. Aquest acord és una oportunitat fantàstica d'unir l'esport popular i la salut de proximitat per contribuir al benestar dels veïns del barri".


HM Hospitals

[bookmark: _Hlk198626420]HM Hospitales és el grup hospitalari privat de referència en l'àmbit nacional que basa la seva oferta en l'excel·lència assistencial sumada a la recerca, la docència, la constant innovació tecnològica i la publicació de resultats. Dirigit per metges i amb capital 100% espanyol, compte en l'actualitat amb 7.500 professionals que concentren els seus esforços a oferir una medicina de qualitat i innovadora centrada en la cura de la salut i el benestar dels seus pacients i familiars.

HM Hospitales està format per 50 centres assistencials: 24 hospitals, 3 centres integrals d'alta especialització en oncologia, cardiologia, neurociències, 5 centres especialitzats en medicina de la reproducció, salut ocular, salut bucodental, medicina estètica i cirurgia plàstica i prevenció precoç personalitzada, a més de 18 policlínics. Tots ells treballen de manera coordinada per a oferir una gestió integral de les necessitats i requeriments dels seus pacients.

A Catalunya, HM Hospitales compta amb una xarxa assistencial integrada pels hospitals HM Nou Delfos, HM Sant Jordi i HM Nens, tots ells ubicats a Barcelona, que ofereixen cobertura en les principals especialitats mèdiques i disposen de tecnologia sanitària d'última generació. Aquesta xarxa es completa amb tres policlínics i diferents centres especialitzats. A més, amb la recent incorporació dels centres del Grup Creu Groga, HM Hospitales ha reforçat la seva capil·laritat territorial a Catalunya, en especial en zones estratègiques com el Maresme i la província de Girona, ampliant la seva capacitat per oferir una cobertura assistencial perifèrica de primer nivell.

Tot això amb l'objectiu d'oferir als pacients de Barcelona i del conjunt de Catalunya un projecte assistencial, docent i investigador de referència a la sanitat privada, plenament integrat a la xarxa assistencial nacional del Grup HM.

